Katrine Robsøe (RV), 2024-12-03:
Hvis regeringen, i modsætning til hvad jeg håber, bliver ved med ikke at komme med et svar selv, så kan vi jo håbe på at få lavet det om efter et valg.
Tak for det, og tusind tak til fru Karina Lorentzen Dehnhardt og SF for at have fremsat lovforslaget, for det her er jo faktisk et lovforslag.
Jeg synes også, det er en meget fin detalje lige at få bragt på banen igen.
Jeg synes faktisk, diskussionen i Folketingssalen i dag og her til aften har været ret interessant, og jeg synes, der har været mange gode ting fremme, som jeg i hvert fald også har brugt lidt tid nede på min plads til at tænke over.
Jeg er sådan set positiv over for lovforslaget her.
Jeg synes, det er vigtigt, at vi herinde ikke bare sidder og siger: Nå, men det er noget, vi må kigge på igen om 1 år, om 2 år, om 3 år eller om 4 år.
Når jeg så alligevel tøver lidt, er det, fordi jeg oprigtigt synes, der har været nogle gode overvejelser fra bl.a. fru Rosa Lund fra Enhedslisten om den her omvendte effekt, som man kan have en frygt for der vil være.
Men jeg synes også, at vi er kommet til et sted, hvor vi herinde måske er nødt til at spørge os selv, om vi på et tidspunkt er færdige med bare at tale om det her og faktisk må gøre noget.
Jeg har nogle ting i det her lovforslag, i forhold til at jeg synes, det er rigtig vigtigt, at det ikke bare kommer til at blive en blåstempling af alle de billeder, der så ikke har et mærke på sig, og jeg vil egentlig også gerne i dialog med regeringen om, hvad det er for nogle afvejninger, vi skal lave, og hvad det er for nogle balancer, vi kan finde, for at det her rent faktisk vil have den effekt, det skal have.
For jeg synes ikke, at vi kan være bekendt, at vi lige nu bare ser på den enorme eksponering af billeder, som unge mennesker bliver udsat for, og at vi lidt bare bliver ved med at lade det ske.
Der tror jeg, vi er nødt til at forsøge at komme lidt mere på forkant, også herindefra.
Derfor synes jeg egentlig også, at vi bør have en ærlig snak med hinanden partierne imellem om vores ansvar, også på et helt personligt plan.
Vi har valgplakater hængende hvert fjerde år, og for mit vedkommende kan jeg fortælle, at da plakater af mig i 2019 hang i lygtepælene første gang, havde jeg ikke været opmærksom på at sige, at jeg ikke ville retoucheres, så der havde jeg ingen modermærker – ingen.
Jeg har ret mange modermærker, hvis man skulle være i tvivl.
Det sørgede jeg så for at få sagt til valgkampen i 2022, og der valgte jeg at undgå at få mit billede retoucheret til den valgkamp.
Men jeg synes faktisk, at når jeg kigger rundt på de billeder, der hænger af os alle sammen i lygtepæle, og på alle mulige billeder, vi uploader til valgtests, så kunne vi godt, folkens, være lidt bedre til at gå forrest og vise, at vi også ser ud på den måde, som vi gør.
Så det er bare lige en lille opsang om, at når vi gerne vil have, at andre gør noget, så skal vi også selv være med til at gå forrest.
Som sagt ser jeg positivt på forslaget, men synes også, at der er bragt nogle valide bekymringer op, i forhold til hvilken effekt det her vil kunne få.
Jeg sætter virkelig pris på, at man har fremsat lovforslaget her, og vil se meget frem til udvalgsarbejdet.
Det mener jeg helt oprigtigt, og jeg vil gerne være med til at prøve at se, om ikke vi kan få taget nogle initiativer her.